b'\n_START_ARTICLE_\nTiny Thompson\n_START_SECTION_\nZgodnje \xc5\xbeivljenje\n_START_PARAGRAPH_\nThompson je odrasel v Calgaryju, Alberta, kjer se mu je leta 1906 rodil brat Paul, ki je kasneje prav tako postal profesionalni hokejist. \xc5\xbde kot otrok je veliko \xc4\x8dasa prebil ob igranju baseballa in hokeja na ledu. \xc4\x8ceprav si polo\xc5\xbeaja vratarja najprej ni preve\xc4\x8d \xc5\xbeelel, ga je sprejel kot prilo\xc5\xbenost za dokazovanje na tekmah. V najstni\xc5\xa1kih letih se ga je v \xc5\xa1ali prijel vzdevek\xc2\xa0\xc2\xbbTiny\xc2\xab\xc2\xa0(\xc2\xbbMajceni\xc2\xab), ki se je obdr\xc5\xbeal vse do konca kariere. Thompson sicer ni bil nizke telesne vi\xc5\xa1ine, saj je dosegal 178\xc2\xa0cm._NEWLINE_Svojo mladinsko kariero je za\xc4\x8del leta 1919 pri 16 letih. Njegova prva postaja je bilo mo\xc5\xa1tvo Calgary Monarchs, s katerim se je (neuspe\xc5\xa1no) potegoval za vsekanadski pokal mladinskih prvakov Memorial Cup. V sklopu tega tekmovanja je tisto leto igral na dveh tekmah in v mre\xc5\xbeo spustil 11 zadetkov, kar je v mladinskih tekmovanjih tistega \xc4\x8dasa veljalo za odli\xc4\x8den dose\xc5\xbeek. Po sezoni 1920/21 v ekipi Calgary Alberta Grain je za tri sezone od\xc5\xa1el v Bellevue, Alberta. Leta 1924 se je nato pridru\xc5\xbeil ekipi Duluth Hornets in z njo na 40 tekmah vknji\xc5\xbeil 11 shutoutov. Naslednjo sezono je okrepil AHA klub Minneapolis Millers, pri katerem je v treh sezonah zbral 118 nastopov, 33 shutoutov in 1,37 GAA (povpre\xc4\x8dje prejetih zadetkov na tekmo).\n_START_SECTION_\nBoston Bruins\n_START_PARAGRAPH_\nThompson je svojo NHL kariero pri\xc4\x8del v sezoni 1928/29, ko je njegovo pogodbo odkupil direktor Boston Bruinsov Art Ross. Ross Thompsona pred podpisom pogodbe sicer nikoli ni videl igrati, ampak se je zgolj zanesel na Thompsonov ugled v Minnesoti. Svoje znanje je novi vratar Bostona pokazal \xc5\xbee v svoji prvi tekmi, ko v mre\xc5\xbeo ni prepustil nobenega plo\xc5\xa1\xc4\x8dka. S tem je do danes edini vratar iz dru\xc5\xa1\xc4\x8dine Hokejskega hrama slavnih lige NHL, ki mu je \xc5\xbee na prvi NHL tekmi uspel shutout. V prvi sezoni v Bostonu je nastopil na vseh liga\xc5\xa1kih sre\xc4\x8danjih, dosegel dvanajst shutoutov in imel 1,15 GAA, kar je drugi najni\xc5\xbeji GAA v zgodovini lige. Ni\xc5\xbejega je v prav tisti sezoni dosegel George Hainsworth, in sicer 0,98. Bruinsi so v Ameri\xc5\xa1ki diviziji zasedli prvo mesto. Svojo odli\xc4\x8dno formo so potrdili tudi v kon\xc4\x8dnici, v kateri so nanizali pet zmag brez poraza in suvereno osvojili Stanleyjev pokal. V polfinalu so izlo\xc4\x8dili Montreal Canadiense, v finalu so padli \xc5\xa1e branilci naslova iz prej\xc5\xa1nje sezone, New York Rangersi. Thompson je v petih tekmah kon\xc4\x8dnice v svojo mre\xc5\xbeo spustil le tri plo\xc5\xa1\xc4\x8dke in zbral tri shutoute. Finale 1929 se je v zgodovino zapisal tudi po tem, da je Tinyju Thompsonu kot \xc4\x8dlan Rangersov nasproti stal brat Paul Thompson. Dvoboj med Paulom in Tinyjem pa ni postal zgolj prvi bratski obra\xc4\x8dun lige NHL, temve\xc4\x8d tudi prvi bratski obra\xc4\x8dun v finalih Stanleyjevega pokala._NEWLINE_Naslednjo sezono je Thompson znova nastopil na vseh 44-ih Bostonovih tekmah rednega dela, zbral tri shutoute in 2,19 GAA. Vodstvo lige je tisto sezono spremenilo pravila glede podajanja v napad, kar je imelo za posledico velik porast zadetkov. Boston je na 44-ih tekmah zmagal 38-krat, petkrat izgubil in enkrat remiziral. Razmerje 38\xe2\x80\x935\xe2\x80\x931 \xc5\xa1e danes velja za najbolj\xc5\xa1e razmerje zmag in porazov NHL lige (gledano odstotkovno). Thompson je moral v celi sezoni le 98-krat po plo\xc5\xa1\xc4\x8dek v svojo mre\xc5\xbeo, s \xc4\x8dimer je prekosil vratarja Chicaga Charlieja Gardinerja in si priboril svoj prvi pokal Vezina Trophy. Pokal se \xc5\xa1e dandanes podeljuje najbolj\xc5\xa1emu vratarju lige, ki so ga do sezone 1981/82 izbrali glede na najni\xc5\xbeje \xc5\xa1tevilo prejetih zadetkov (GA). V kon\xc4\x8dnici Bostonovo mo\xc5\xa1tvo vendarle ni uspelo dodati pike na i odli\xc4\x8dni sezoni, v finalu so z 0\xe2\x80\x932 v zmagah klonili proti Montreal Canadiensom. Thompson je predtem v polfinalu z ekipo takoj nanizal dve zmagi in upo\xc5\xa1tevajo\xc4\x8d pet zaporednih zmag iz kon\xc4\x8dnice sezone 1928/29 njegov niz sedmih zaporednih zmag v kon\xc4\x8dnici do danes ostaja najbolj\xc5\xa1i niz zmag s tekem kon\xc4\x8dnice katerega koli novinca v ligi._NEWLINE_V sezoni 1930/31 je znova zaigral na vseh Bostonovih tekmah rednega dela sezone in si z dobrimi igrami prislu\xc5\xbeil imenovanje v drugo mo\xc5\xa1tvo zvezd lige NHL. V kon\xc4\x8dnici so Bruinsi znova izpadli proti Canadiensom, tokrat \xc5\xbee v polfinalu. Polfinalna serija je sicer za razvoj hokeja na ledu bolj kot zaradi svoje rezultatske plati postala pomembna zaradi poteze trenerja Bruinsov Arta Rossa. Slednji je v izdihljajih druge tekme iz vrat povlekel Thompsona in namesto njega na led poslal \xc5\xa1estega napadalca, s \xc4\x8dimer je \xc5\xbeelel ekipi dati ve\xc4\x8d mo\xc5\xbenosti za dosego zadetka. \xc4\x8ceprav se poteza ni pretirano izpla\xc4\x8dala in je Boston \xc5\xa1e vedno izgubil, so Rossov manever naslednji dan ozna\xc4\x8dili za\xc2\xa0\xc2\xbbosupljiv.\xc2\xab\xc2\xa0Ta tehnika se je hitro prijela pri ostalih mo\xc5\xa1tvih v ligi in se uporablja \xc5\xa1e danes._NEWLINE_Bruinsi so se v sezoni 1931/32 prvi\xc4\x8d od prihoda Thompsona v klub od tekmovanja poslovili \xc5\xbee po rednem delu sezone. Thompson je z mo\xc5\xa1tvom slavil le na 13 od 43 tekem, na katerih je nastopil (Boston jih je sicer v rednem delu igral 48). S tem se je tudi prvi\xc4\x8d zgodilo, da je kot \xc4\x8dlan ekipe izpustil kako tekmo Bruinsov. V naslednji sezoni, 1932/33, se je Boston vendarle uvrstil v kon\xc4\x8dnico, a nato izpadel \xc5\xbee v polfinalu, ko so se uvrstitve v finale s 3\xe2\x80\x932 veselili hokejisti Toronto Maple Leafs. Zadnja tekma polfinalne serije proti Torontu je do danes obveljala za najve\xc4\x8djo tekmo v Thompsonovi karieri. Ekipi Toronta in Bostona sta bili po rednem delu in preko 100 minutah podalj\xc5\xa1kov izena\xc4\x8deni, k \xc4\x8demur sta mo\xc4\x8dno pripomogla vratarja Thompson in Lorne Chabot s svojimi dobrimi predstavami. Ob koncu petega podalj\xc5\xa1ka sta trenerja obeh mo\xc5\xa1tev, Conn Smythe in Art Ross, zaprosila predsednika lige NHL Franka Calderja, da bi tekmo kon\xc4\x8dali z remijem in jo ponovili enkrat v prihodnosti. Calder je njuno pro\xc5\xa1njo zavrnil in igra se je nadaljevala. Hitro v \xc5\xa1estem podalj\xc5\xa1ku so nato podajo Bostonovega branilca Eddieja Shora prestregli hokejisti Toronta in Ken Doraty je zadrsal v protinapad, speljal Thompsona v napa\xc4\x8dno stran in ob \xc4\x8dasu 4:46 sredi \xc5\xa1estega podalj\xc5\xa1ka zabil odlo\xc4\x8dilni zadetek za napredovanje Toronta v finale. Poklapani Thompson je po koncu druge najdalj\xc5\xa1e tekme v zgodovini lige NHL prejel stoje\xc4\x8de ovacije s strani navija\xc4\x8dev v dvorani Maple Leaf Gardens. Thompson je navkljub negativnem razmerju zmag in porazov 2\xe2\x80\x933 kon\xc4\x8dnico zaklju\xc4\x8dil z odli\xc4\x8dnim GAA povpre\xc4\x8djem 1,23._NEWLINE_V sezoni 1932/33 je prav tako postal drugi vratar po Georgu Hainsworthu, ki je dvakrat osvojil pokal Vezina Trophy za najbolj\xc5\xa1ega vratarja lige. V celi sezoni je vknji\xc5\xbeil 11 shutoutov in 1,76 GAA. Potem ko se v sezoni 1933/34 z Bostonom vnovi\xc4\x8d ni uvrstil v kon\xc4\x8dnico, so Bruinsi v naslednji sezoni udarili nazaj in si priigrali prvo mesto v Ameri\xc5\xa1ki diviziji, Thompsona pa so drugi\xc4\x8d uvrstili v drugo mo\xc5\xa1tvo zvezd lige NHL. V kon\xc4\x8dnici je za Bruinse sledilo razo\xc4\x8daranje, saj so slavili le na eni od \xc5\xa1tirih tekem. Znova so njihovi krvniki postali hokejisti Toronto Maple Leafsov, prvouvr\xc5\xa1\xc4\x8deni iz Kanadske divizije. Edina zmaga Bostona v polfinalni seriji proti Torontu je pri\xc5\xa1la na krilih Thompsonovih obramb, ki je na tisti tekmi dosegel shutout. V celotni kon\xc4\x8dnici je sicer imel relativno nizko GAA povpre\xc4\x8dje - 1,53._NEWLINE_V sezoni 1935/36 je zbral 10 shutoutov in celo 1 podajo, kar je bila v tistih \xc4\x8dasih prava redkost. Ob koncu sezone so Thompsona prvi\xc4\x8d v karieri imenovali v prvo mo\xc5\xa1tvo zvezd lige NHL, isto\xc4\x8dasno je \xc5\xa1e tretji\xc4\x8d postal dobitnik vratarske lovorike Vezina Trophy in se tako s tremi naslovi izena\xc4\x8dil z Gerogem Hainsworthom. Kljub tej sezoni individualnih prese\xc5\xbekov so Bruinsi slavili le na 22 od 48 tekem, kar je zadostovalo za 2. mesto v Ameri\xc5\xa1ki diviziji in \xc4\x8detrtfinalni obra\xc4\x8dun s Toronto Maple Leafsi. Slednji se je izkazal za dvoboj nasprotij, saj so Bruinsi prvo tekmo dobili s 6\xe2\x80\x930 in nato na drugi tekmi tragi\xc4\x8dno izgubili z 0\xe2\x80\x938. Napredovanja v naslednji krog so se tako s skupnim izidom 8\xe2\x80\x936 \xc5\xa1e enkrat ve\xc4\x8d veselili hokejisti Maple Leafsov._NEWLINE_Po sezoni 1936/37, ko so Bruinsi znova zasedli drugo mesto v Ameri\xc5\xa1ki diviziji in znova izpadli \xc5\xbee v \xc4\x8detrtfinalu - tokrat proti Montreal Canadiensom z 1\xe2\x80\x932 v zmagah - je sledila sezona 1937/38, Thompsonova zadnja polna sezona v Bostonovem dresu. V rednem delu se je zmage veselil na 30 od 48 tekem, po prvem mestu v diviziji so se Bruinsi v polfinalu sre\xc4\x8dali z rednimi tekmeci iz preteklih let - hokejisti Toronto Maple Leafsov. Slednji so se \xc5\xa1e enkrat izkazali za pretrd oreh in z 2\xe2\x80\x931 napredovali v finale Stanleyjevega pokala 1938. V tej sezoni je Thompson postavil nov rekord, ko je \xc5\xa1e \xc4\x8detrti\xc4\x8d in zadnji\xc4\x8d v karieri osvojil vratarsko lovoriko Vezina Trophy. Doletela ga je tudi \xc4\x8dast uvrstitve v prvo mo\xc5\xa1tvo zvezd lige, njegova druga v karieri.\n_START_SECTION_\nDetroit Red Wings\n_START_PARAGRAPH_\nV sezoni 1938/39 je vrata Bostona branil le na petih tekmah, saj so se vodilni v klubu odlo\xc4\x8dili zamenjati postaranega vratarja z bistveno mlaj\xc5\xa1im Frankom Brimskom, ameri\xc5\xa1kim Slovencem. Poteza se je izkazala za zadetek v polno, Brimsek je Bruinse v tisti sezoni povedel do Stanleyjevega pokala in si isto\xc4\x8dasno z 10 shutouti v rednem delu prislu\xc5\xbeil vzdevek\xc2\xa0\xc2\xbbMister Zero\xc2\xab\xc2\xa0(\xc2\xbbGospod Ni\xc4\x8dla\xc2\xab). Brimsek je pobral tudi pokal Vezina Trophy, mesto v prvem mo\xc5\xa1tvu zvezd lige in pokal Calder Memorial Trophy za najbolj\xc5\xa1ega novinca lige. Thompson je na drugi strani okrepil mo\xc5\xa1tvo Detroit Red Wings, ki so v zameno zanj Bostonu poslali vratarja Normieja Smitha in 15.000 dolarjev. Thompson je s strani Bostona prejel tudi bonus v vi\xc5\xa1ini 1.000 dolarjev._NEWLINE_\xc4\x8cetudi je trener Bruinsov Art Ross ocenil, da bo tedaj 35-letni Thompson vsaj \xc5\xa1e pet sezon branil za Detroit, pa je v mo\xc5\xa1tvu ostal le dve sezoni. Po koncu sezone 1939/40 se je namre\xc4\x8d upokojil od aktivnega igranja. Rde\xc4\x8dekrilniki so v obeh sezonah imeli negativen izkupi\xc4\x8dek, \xc4\x8deprav so se obakrat prebili v kon\xc4\x8dnico. Ironi\xc4\x8dno so krvniki Detroita obakrat postali hokejisti Toronto Maple Leafsov, z 2\xe2\x80\x931 in 2\xe2\x80\x930 v zmagah - obakrat v polfinalu. Skupaj je Thompson v rednem delu sezone 85-krat oblekel dres Detroita in imel razmerje zmag, porazov in remijev 32\xe2\x80\x9341\xe2\x80\x9312. Dosegel je 7 shutoutov in 2,54 GAA. V kon\xc4\x8dnici je zaigral 11-krat, od tega 5-krat zmagal in 6-krat izgubil, ter vknji\xc5\xbeil 1 shutout in 2,41 GAA.\n_START_SECTION_\nKasnej\xc5\xa1a hokejska kariera\n_START_PARAGRAPH_\nPo koncu poklicne igralske kariere se je Thompson podal v trenerske vode in v sezoni 1940/41 prevzel vodenje AHL mo\xc5\xa1tva Buffalo Bisons. V dveh sezonah je mo\xc5\xa1tvo vodil na 56 tekmah, Bisonsi se v obeh sezonah niso uvrstili v kon\xc4\x8dnico. V sezoni 1940/41 je v sili razmer znova stopil v hokejska vrata in za Bisonse odigral eno tekmo. Med drugo svetovno vojno je slu\xc5\xbeil v Kraljevem kanadskem vojnem letalstvu (RCAF) in ob tem deloval \xc5\xa1e kot trener voja\xc5\xa1ke ekipe Calgary RCAF Mustangs, ki je tekmovala v \xc4\x8dlanski amaterski ligi Alberte (ASHL). Ekipo je v sezoni 1942/43 povedel do finala proti mo\xc5\xa1tvu Calgary Currie Army. Zaradi po\xc5\xa1kodb vratarjev mu \xc5\xa1e enkrat ni preostalo drugega, kot da se sam napravi za igro in to je marca 1943 tudi storil. S Thompsonom v vratih so Mustangsi \xc4\x8detrto tekmo finalne serije dobili z 8\xe2\x80\x934 in v seriji, ki se je igrala na tri zmage (best-of-five), izid poravnali na 2\xe2\x80\x932 v zmagah. Nastopil je tudi na odlo\xc4\x8dilni peti tekmi, ki pa jo je njegovo mo\xc5\xa1tvo izgubilo z 1\xe2\x80\x933 in s tem naslov amaterskih prvakov Alberte prepustilo hokejistom Currie Army. Po vojni je deloval pri NHL klubu Chicago Black Hawks, kot skavt je pokrival podro\xc4\x8dje zahodne Kanade. Bil je eden redkih skavtov, ki so poleg igralskih predstav dajali pomen tudi igral\xc4\x8devi osebnosti. Skladno s to filozofijo se je dostikrat pogovarjal z opazovanimi igralci, da bi o morebitnih okrepitvah Black Hawksov izvedel \xc4\x8dim ve\xc4\x8d.\n_START_SECTION_\nSlog\n_START_PARAGRAPH_\nThompson je veljal za pokon\xc4\x8dnega vratarja, ki se je le redko oprl na obe koleni, da bi zaustavil plo\xc5\xa1\xc4\x8dek. V ligi NHL je bil eden prvih vratarjev, ki so plo\xc5\xa1\xc4\x8dke lovili z roko in je tudi mo\xc4\x8dno pripomogel k \xc5\xa1iritvi te tehnike. Bil je eden najbolj\xc5\xa1ih lovilcev plo\xc5\xa1\xc4\x8dkov svoje dobe, \xc5\xa1e posebej ker so v tistih \xc4\x8dasih vratarji nosili manj\xc5\xa1e rokavice od soigralcev na zunanjih polo\xc5\xbeajih. V vrata se je obi\xc4\x8dajno postavil z najosnovnej\xc5\xa1o za\xc5\xa1\xc4\x8dito, s \xc4\x8dimer je veliko tvegal predvsem pri lovljenjih plo\xc5\xa1\xc4\x8dka, ki se jih je poslu\xc5\xbeeval dosti pogosteje kot izbijanj. Znan je tudi po svoji prepoznavni vratarski pozi, v kateri se pojavlja na \xc5\xa1tevilnih fotografijah. Gre za polo\xc5\xbeaj, pri katerem je kle\xc4\x8dal na enem kolenu, s palico pokrival podro\xc4\x8dje med nogama in s prosto roko lovil plo\xc5\xa1\xc4\x8dke. Nikoli ni nosil dandana\xc5\xa1njih modernih blokerskih ali lovilnih rokavic, temve\xc4\x8d je vse opravil z obi\xc4\x8dajnimi rokavicami tistega \xc4\x8dasa. Johnny Bower, biv\xc5\xa1i vratar in \xc4\x8dlan Hokejskega hrama slavnih lige NHL, je Thompsona ozna\xc4\x8dil za dobrega v igri s palico in za enega najbolj\xc5\xa1ih podajalcev svojega \xc4\x8dasa. Thompson je tako v sezoni 1935/36 postal prvi vratar v zgodovini lige, ki je v svojo statistiko vknji\xc5\xbeil podajo. To mu je uspelo tako, da je plo\xc5\xa1\xc4\x8dek namenoma podal do soigralca. Prvo vratarsko podajo lige je sicer 18 let prej dosegel Georges V\xc3\xa9zina, ki pa svoje podaje ni na\xc4\x8drtoval in mu je uspela\xc2\xa0\xc2\xbbponesre\xc4\x8di.\xc2\xab\n_START_SECTION_\nZapu\xc5\xa1\xc4\x8dina\n_START_PARAGRAPH_\nThompsonovo povpre\xc4\x8dje prejetih zadetkov na tekmo .875, ki mu je uspelo v sezoni 1929/30, \xc5\xa1e danes velja za rekord lige NHL. V tisti sezoni je zbral 38 zmag, kar je presegel le Pete Peeters s 40-imi zmagami na 62-ih odigranih tekmah v sezoni 1982/83. Poleg Peetersa ni noben vratar Bruinsov vknji\xc5\xbeil ve\xc4\x8d kot 37 zmag v eni sezoni. Na interni lestvici Bostonovih vratarjev Thompson \xc5\xa1e danes zaseda prvo mesto v odigranih tekmah, zmagah, shutoutih in GAA povpre\xc4\x8dju. V celotni NHL karieri je vknji\xc5\xbeil 81 shutoutov, kar je \xc5\xa1esti najbolj\xc5\xa1i dose\xc5\xbeek v zgodovini lige. Od igralcev svoje generacije je zaostal le za Georgem Hainsworthom (94 shutoutov). Na tekmah kon\xc4\x8dnice je dosegel sedem shutoutov. Na vratarski lestvici vseh \xc4\x8dasov zaseda v kategoriji GAA povpre\xc4\x8dja 5. mesto z 2,08 prejetih zadetkov na \xc4\x8dasovno obdobje 60 minut. V rednem delu NHL sezone so ga 10-krat okronali za najbolj\xc5\xa1ega vratarja, medtem ko je gledano celotne sezone slavil 5-krat._NEWLINE_Thompsona so leta 1959 sprejeli v Hokejski hram slavnih lige NHL. Umrl je 9. februarja 1981 v Calgaryju. Pre\xc5\xbeiveli sta ga soproga Edith in h\xc4\x8di Sandra.'